Мы аужырэ уахътэм интернет зэпхыныгъэм иамалкIэ цIыфэу агъапцIэхэрэм япчъагъэ хэпшIыкIэу хэхъуагъ.\nГущыIэм пае, товархэр ащэ­хэу ыкIи ащэфхэу сайтхэм мэкъэгъэIухэр къарагъахьэх. Товарыр зыщэфы зышIоигъохэм якартэ номерхэр гъэпцIагъэкIэ бзэджашIэхэм къызIэкIагъахьэх, нэужым якартэ ахъщэу илъыр зэкIэ рахы.\nБанкым къышъуитыгъэ картэм иномер яшъу­Iон фаеу зыгорэкIэ СМС-мэкъэгъэIу къы­шъуIукIэмэ е телефонымкIэ къышъуфытео­хэмэ, шъушIошъ шъумыгъэхъу, гъэпцIакIохэм зя­шъумыгъэгъэдел, цыхьэ афэшъумышI. КартэмкIэ ыкIи терминалымкIэ шъуифэIо-фашIэхэр жъугъэцакIэхэ хъумэ сакъыныгъэ къызхэ­жъу­гъаф.\nШъуикартэ и ПИН-код ыкIи цифрэ 16 хъурэ номерыр яшъуIон фаеу СМС къышъу­IукIэмэ е телефонымкIэ къы­шъуфытеохэмэ яшъумыIу, бзэджашIэхэм зяшъумыгъэгъапцI.\nЦIыфхэр зыщырагъэблэгъэхэрэ мафэхэм Мыекъуапэ и Къэралыгъо автоинспекцие ушэтынхэр зыщаригъэкIурэ межрегистрационнэ отделым щыжъот.\nЦIыфхэр щынэгъончъэу автомобилымкIэ къыращэкIынхэмкIэ гумэкIыгъохэу щыIэхэм водительхэм анаIэ атырарагъэ­дзэным фэшI Къэралыгъо автоинспекцием игъэIорышIапIэ кIэщакIо фэхъуи, ыпшъэкIэ зигугъу къэтшIыгъэ отделым къе­кIолIагъэхэм профилактическэ зэдэгущыIэгъухэр адашIыгъэх.\nIофтхьабзэм дакIоу «Шъо шъухэмытэу хъущтэп!» зыфиIорэ Урысые кампаниер зэрэрагъэ­жьагъэр полицейскэхэм къаIотагъ. Джащ фэдэу кIэлэцIыкIу­хэр щынэгъончъэу автомобилымкIэ къыращэкIынхэмкIэ хэушъхьафыкIыгъэхэ пкъыгъохэр машинэхэм зэрарытынхэ фаехэр агу къагъэкIыжьыгъ. Ащ фэдэ пкъы­гъохэр шапхъэм диштэу ащэфынхэм фэшI къэбарэу апылъхэр къафаIотагъэх. Нахь игъэ­кIотыгъэу мыщ щыгъэ­гъо­зэгъэн­хэм фэшI кIэлэцIыкIухэр щынэгъончъэу къызэрепщэкIыщтхэр къизыIотыкIырэ видеом рагъэплъыгъэх.\nIофтхьабзэм икIэухым полицием икъулыкъушIэхэм джыри зэ цIыфхэм зафагъэзагъ са­къыныгъэ къызхагъэфэнэу ыкIи гъогурыкIоным ишапхъэхэр амыукъонхэу.\nСабыим Iэдэб хэлъэу, щынэгъончъэу гъогум щызекIоным ицIыкIугъом щыублагъэу фэбгъэсэн фае. Ар яIэубытыпIэу Адыгеим и Къэралыгъо автоинспекцие икъулы­къушIэхэм кIэлэцIыкIухэм апае ренэу пэшIорыгъэшъ Iофтхьабзэхэр зэхещэх.\nДжырэблагъэ ГИБДД-м икъу­лыкъу­шIэхэр автокъэлэ цIыкIум иIофышIэхэр ягъу­сэхэу кIэлэцIыкIу Iыгъы­пIэмэ ачIэсхэ кIэлэ­цIы­кIухэм аIукIагъэх, къыт­кIэхъу­хьэхэрэ лIэужхэр щынэгъон­чъэу гъогум щызекIонхэмкIэ джэгукIэ шъуа­шэм илъэу гъогурыкIоным ишапхъэхэр къафаIотагъэх.\nДжащ фэдэу къулыкъушIэхэм анаIэ зытырагъэтыгъэхэм ащыщ кIэлэцIыкIухэр маши­нэмкIэ къы­ращэкIыхэ хъумэ ахэр къэзыу­хъумэхэрэ хэушъхьафыкIыгъэ тIысыпIэхэм арысынхэ ыкIи бгырыпхымкIэ арыпхыхьэгъэнхэ зэрэфаехэм. Инспекторхэм нэрылъэгъу IэпыIэгъухэр къызфагъэфедэхэзэ, нэфрыгъуа­зэхэм ыкIи гъогу тамыгъэхэм яшап­хъэхэр кIэлэцIыкIухэм къафаIотагъэх.\nIофтхьабзэм икIэухым гъогум щынэгъончъэу ущызекIоным уфэзыгъасэхэрэ гъогу тамыгъэ­хэр зытетхэ джэгуалъэхэр шIухьафтынэу кIэлэцIыкIухэм аратыгъэх.\nГъогухэм щынэгъончъэу ащызекIонхэм фэшI Кощхьэблэ районым и Къэралыгъо автоинспекторхэм лъэныкъо зэфэшъхьафхэмкIэ цIыфхэм яфэIо-фашIэхэр зыщагъэцакIэрэ Гупчэм иIофышIэхэм пэшIорыгъэшъ Iофтхьабзэхэр адызэрахьагъэх, Урысые кампаниеу «Шъо шъухэмытэу хъущтэп!» зыфиIоу рекIокIырэм имэхьанэ къафаIотагъ.\nПолицием икъулыкъушIэхэм Гупчэм иIофышIэхэм ыкIи ащ къекIолIагъэхэм зафагъэзагъ сакъыныгъэ къызхагъафэзэ автомобилыр зэрафэнэу, гъогурыкIоным ишапхъэхэр амыукъонхэу, псынкIащэу мызечъэнхэу.\nДжащ фэдэу щынэгъончъэным ибгырыпх зэрагъэфедэн ыкIи хэушъхьафыкIыгъэ кIэлэцIыкIу тIысыпIэхэр автомобильхэм арытынхэ зэрэфаер агу къагъэкIыжьыгъэх. КIэлэцIыкIухэр щынэгъон­чъэу къекIокIынхэмкIэ шапхъэхэу щыIэхэр амыукъонхэу къулыкъушIэхэр водительхэм къяджэх.\nЦIыфэу рулым Iусым ежь имызакъоу, машинэм къыдисымкIи пшъэдэкIыжь ехьы. Арышъ, сакъыныгъэу хэлъыр нахь ыгъэлъэшын фае, анахьэу сабыйхэр къыдисыхэ хъумэ. Гъогур щынэгъончъэу щытыныр водительхэм япшъэрылъ.\nЕшъуагъэхэу автомобилыр зезыфэхэрэ водительхэр къыхэгъэщыгъэнхэм фэшI Адыгеим икъэралыгъо автоинспекторхэм пэшIорыгъэшъ Iофтхьабзэу «Нетрезвый водитель» зыфиIорэр рагъэкIокIыгъ.\nПолицием иIофышIэхэм пшъэрылъэу яIагъэр ешъуагъэхэу автомобилыр зыгъэIорышIэхэрэ водительхэр къэубытыгъэнхэр, гъогурыкIоным ишапхъэхэр зыукъохэрэм пшъэдэкIыжь ягъэхьыгъэныр ары.\nIофтхьабзэм къыхагъэлэжьагъэх гъэцэкIэкIо хэбзэ къулыкъу­хэм ялIыкIохэр, къэзэкъхэр, волонтер отрядхэр.\nАхэр водительхэм къяджагъэх гъогурыкIоным ишапхъэхэр амыукъонхэу, ешъуагъэхэу рулым кIэрымытIысхьанхэу, джащ фэдэу гъогурыкIоным ишапхъэхэр къизыIотыкIыхэрэ тхьапэхэр афагощыгъэх.\nIофтхьабзэр окIофэ гъогурыкIоным ишапхъэхэр аукъуагъэхэу хъугъэ-шIэгъэ 38-рэ инспекторхэм къыхагъэщыгъ, ешъуагъэу зы водитель къаубытыгъ.